b'\n_START_ARTICLE_\nSant Long\xc3\xad\n_START_SECTION_\nOr\xc3\xadgens de la tradici\xc3\xb3\n_START_PARAGRAPH_\nEn cap evangeli can\xc3\xb2nic es d\xc3\xb3na un nom a aquest soldat. El seu nom nom\xc3\xa9s apareix en el text ap\xc3\xb2crif conegut com a Evangeli de Nicodem, afegit a les Actes de Pilat. Posteriorment, altres llegendes afegiren m\xc3\xa9s elements a la seva hist\xc3\xb2ria, convertint-lo en un m\xc3\xa0rtir cristi\xc3\xa0._NEWLINE_El nom prov\xc3\xa9 de la paraula grega \xce\xbb\xcf\x8c\xce\xb3\xcf\x87\xce\xb7 (lonkhe), que vol dir "llan\xc3\xa7a". Apareix per primer cop en una miniatura sir\xc3\xadaca de cap al 586, que il\xc2\xb7lustra els evangelis. La llan\xc3\xa7a que va fer servir \xc3\xa9s la coneguda com a Santa Llan\xc3\xa7a. A les llegendes del Sant Greal \xc3\xa9s anomenada Llan\xc3\xa7a de Long\xc3\xad i \xc3\xa9s part important de la llegenda de Percival._NEWLINE_En algunes llegendes medievals, la sang de Crist fa que Long\xc3\xad sani de la seva ceguesa. A les fonts gregues es diu que va ser martiritzat a Gabala (Capad\xc3\xb2cia).\n_START_SECTION_\nLlegendes\n_START_PARAGRAPH_\nLong\xc3\xad havia nascut a Sardial a la Capad\xc3\xb2cia, i era soldat a la Legi\xc3\xb3 Fretensis, a S\xc3\xadria i Palestina cap a l\'any 30. Tenia una malaltia als ulls que va sanar amb la sang de Jes\xc3\xbas, que li va esquitxar quan va clavar-li la llan\xc3\xa7a. Aix\xc3\xb2 va fer que es convert\xc3\xads i es fes cristi\xc3\xa0._NEWLINE_Va anunciar la Resurrecci\xc3\xb3 de Crist, no volent, com volien les autoritats, dir que els ap\xc3\xb2stols n\'havien robat el cos. Llavors va caure en desgr\xc3\xa0cia i va haver de deixar l\'ex\xc3\xa8rcit rom\xc3\xa0; perseguit, es va refugiar a la Capad\xc3\xb2cia. Pilat va enviar-hi dos soldats perqu\xc3\xa8 el matessin, per tra\xc3\xafdor i per haver contribu\xc3\xaft, en haver parlat de la resurrecci\xc3\xb3, a la difusi\xc3\xb3 del cristianisme. Els soldats no van recon\xc3\xa8ixer Long\xc3\xad i van demanar-li on podrien trobar-lo; Long\xc3\xad els allotj\xc3\xa0 a casa seva i, quan els soldats anaven a marxar i li demanaren que volia per la seva hospitalitat, Long\xc3\xad digu\xc3\xa9: "Jo s\xc3\xb3c Long\xc3\xad, el que cerqueu; estic preparat per a morir i el millor regal que em podeu fer \xc3\xa9s seguir les ordres que us han donat". Els soldats, temerosos de Pilat, van decidir d\'executar-lo._NEWLINE_Els soldats portaren a Jerusalem el seu cap i el de dos deixebles seus, que van ser exposats a la porta de la ciutat i llen\xc3\xa7ats a un abocador. Temps despr\xc3\xa9s, una dona cega de la Capad\xc3\xb2cia, v\xc3\xaddua, va viatjar a Jerusalem amb un fill que va morir en arribar. Long\xc3\xad se li aparegu\xc3\xa9 en somnis i li digu\xc3\xa9s on podia trobar el seu cap. Quan la cega el trob\xc3\xa0, va recuperar la vista. Long\xc3\xad torn\xc3\xa0 a apar\xc3\xa8ixer i li digu\xc3\xa9 que el seu fill era al parad\xc3\xads i que port\xc3\xa9s el seu cap a Sardial, on havia nascut, i l\'hi enterr\xc3\xa9s._NEWLINE_Una tradici\xc3\xb3 diferent diu que va anar a It\xc3\xa0lia, portant amb ell una esponja xopa amb el sang de Crist. Va ser martiritzat prop de M\xc3\xa0ntua, on va ser enterrat.\n_START_SECTION_\nVeneraci\xc3\xb3\n_START_PARAGRAPH_\nEl cos de Long\xc3\xad, es va dir que va ser trobat a M\xc3\xa0ntua en 1304, amb la Santa Esponja xopa amb la sang de Crist, ja que Long\xc3\xad havia ajudat a netejar-ne el cos quan van baixar-lo de la creu. El cos de Long\xc3\xad va traslladar-se a l\'esgl\xc3\xa9sia de San\'Agostino de Roma. Tamb\xc3\xa9 a Sardenya es deia que hi havia el cos de Long\xc3\xad. i a les fonts gregues es localitza a Gabala, Cappadocia._NEWLINE_Long\xc3\xad \xc3\xa9s venerat com a m\xc3\xa0rtir a les esgl\xc3\xa9sies cat\xc3\xb2liques, ortodoxes i a l\'Esgl\xc3\xa9sia Apost\xc3\xb2lica Arm\xc3\xa8nia. Al Martirologi rom\xc3\xa0 no es fa cap menci\xc3\xb3 del martiri: "A Jerusalem, commemoraci\xc3\xb3 de Sant Long\xc3\xad, que \xc3\xa9s venerat com el soldat que va obrir el costat de Nostre Senyor crucificat amb una llan\xc3\xa7a."_NEWLINE_Diverses rel\xc3\xadquies tenen la pretensi\xc3\xb3 de ser la Santa Llan\xc3\xa7a: les de m\xc3\xa9s anomenades s\xc3\xb3n les conservades a Sant Pere del Vatic\xc3\xa0 i al Tresor del Palau Imperial de Viena.'